b'\n_START_ARTICLE_\nNevraminidaza\n_START_PARAGRAPH_\nNevraminid\xc3\xa1za (tudi sialid\xc3\xa1za) je encim, ki hidroliti\xc4\x8dno odcepi N-acetilnevraminsko kislino iz oligosaharidov v glikoproteinih, glikolipidih in proteoglikanih._NEWLINE_Pri miksovirusih je prisotna kot povr\xc5\xa1inski antigen. Virusne nevramidaze, na primer pri razli\xc4\x8dnih tipih virusa gripe, ki so pomembne za razmno\xc5\xbeevanje virusa v gostiteljevi celici, so dobro preu\xc4\x8dene. Tudi nekatere bakterije imajo ta encim in poznana je njegova vloga v poteku razli\xc4\x8dnih bolezni zaradi bakterijskih oku\xc5\xbeb, na primer plinskega prisada (Clostridium), septikemije (Streptococcus, Pneumococcus, Bacteroides, Corynebacterium); plju\xc4\x8dnice (Streptococcus), peritonitisa (Clostridium, Bacteroides), meningitisa (Streptococcus B) in kolere (Vibrio cholerae). Nevraminidazo izlo\xc4\x8dajo tudi \xc5\xa1tevilne nepatogene bakterije, pri katerih ima presnovno vlogo. Pri sesalcih so nevraminidaze pomembne pri katabolizmu v lizosomih in uravnavanju \xc5\xa1tevilnih drugih biolo\xc5\xa1kih procesov, vendar njihova vloga \xc5\xa1e ni pojasnjena. Nahajajo se v lizosomih, citosolu in plazemskih membranah.'